ශ්‍රී ලංකාවත් කියුබාවත් අතර වසර 53 ක් පැරැණි මිත්‍ර සබඳතා තවදුරටත් තහවුරු කර ගනිමින් අන්තර් ජාතික ත‍ලයේ සුහදශීලීව හා අන්‍යොන්‍ය අවබෝධයෙන් යුතුව කටයුතු කිරීම කෙරෙහි දෙරටේ නායකයන්ගේ අවධානය යොමු වේ.ජනාධිපති මහින්ද රාජපක්ෂ මහතා සහ කියුබා ජනාධිපති රවුල් කස්ත්‍රෝ මහතා අතර පැවැති සාකච්ඡාවේදී මේ කරුණ සම්බන්ධයෙන් අවධානය යොමු කර තිබේ.මේ දිනවල කියුබාවේ නිල සංචාරයක නිරත ජනාධිපතිවරයා සහ කස්ත්‍රෝ මහතා අතර හමුව එරට හවානා නුවර විප්ලවීය මන්දිරයේ පිහිටි ජනාධිපති කාර්යාලයේදි පැවැත්විණ.විප්ලවීය මන්දිර පරිශ්‍රය වෙත පැමිණි ජනාධිපති මහින්ද රාජපක්ෂ මහතා රාජ්‍ය ගෞරව සහිත විශේෂ හමුදා උත්තමාචාර පිරි නමමින් ඉතා උණුසුම්ව පිළිගැනිණ.මානව හිමිකම් කවුන්සිලයේ දී ශ්‍රී ලංකාව වෙනුවෙන් කියුබාව දැක්වූ සහයෝගයට ශ්‍රී ලංකා ජනාධිපතිවරයා කියුබා ජනාධිපතිවරයා වෙත සිය කෘතඥතාව පළ කළේය.දෙරට අතර ආර්ථික සබඳතා ප්‍රවර්ධනය කෙරෙහි නායකයන්ගේ අවධානය යොමු කෙරුණු අතර කියුබාවේ නැනෝ තාක්ෂණය මෙරට පොල් කර්මාන්තයේ ප්‍රවර්ධනයට යොදා ගැනීම පිළිබඳ සාකච්ඡා කෙරිණ.මෙරට සෞඛ්‍ය සේවයේ දියුණුව උදෙසා කියුබාවෙන් ඖෂධ සහ එන්නත් ලබා ගැනීමේ ක්‍රමවේදයක් පිළබඳ සාකච්ඡාවට ලක්විය.‍වෛද්‍ය, ඉංජිනේරු සහ තාක්ෂණික ක්ෂේත්‍රය සඳහා කියුබාවෙන් ලබා දෙන ශිෂ්‍යත්ව වැඩි කිරීමටත් ශ්‍රී ලංකාවේ විශ්ව විද්‍යාල තුළ කියුබා සිසුන්ට අධ්‍යාපන අවස්ථා ලබා දිම කෙරෙහිත් නායකයන්ගේ අවධානය යොමු කෙරිණ.ශ්‍රී ලංකාවේ ක්‍රීඩා ක්ෂේත්‍රය තවදුරටත් වර්ධනය ‍කිරීම සඳහා කියුබා පුහුණුකරුවන්ගේ සේවය ලබාදිම කෙරෙහි කියුබාවේ අවධානය මෙහිදී යොමු කරන ලදී.ඇමැතිවරුන් වන මහාචාර්ය ජී. එල්. පීරිස්, අනුර ප්‍රියදර්ශන යාපා, විමල් වීරවංශ, මහින්ද අමරවීර මහත්වරු ද, නියෝජ්‍ය ඇමැතිනි නිරූපමා රාජපක්ෂ මහත්මිය ද, පාර්ලිමේන්තු මන්ත්‍රී සජින් ද වාස් ගුණවර්ධන, ජනාධිපති ලේකම් ලලිත් වීරතුංග මහත්වරු ද මේ සංචාරයට එක්ව සිටිති..